钦定古今图书集成/方舆汇编/职方典/第1466卷 > 《金马山赋》刘寅
## 钦定古今图书集成/方舆汇编/职方典/第1466卷 > 《金马山赋》刘寅

蓐收炳灵，房星聚精。超鸿蒙而合秀，倏凝结而成形。
此金马之山所以置娵訾而奠昆明也。欤在昔神禹
受命，爰分九区，表岳镇之崇崇，隔方维之顿殊。有岱
有华，抗东西以屹若；曰衡曰恒，界南北而截如。旷哉
梁益，并包坤隅，功不假于疏凿，地独钟乎膏腴。起层
峦之嵯峨，控南滇之故墟。崭谽谺之喦谷，驾绵邈之
方舆。造父固莫施其衔勒，王良亦难范以驰驱。观其
蔓草垂鬃，尖峰批耳；白月悬瞳，青松掉尾，渍赤沈以
湛露。流污沟之逦迤，铸莫待乎棠溪。产非资于丽水，
形类腾骧之骐骝，势似振鬣之𫘧駬。过日影之须臾，
磨苍旻于尺咫。迨夫嘘气成云，喷沫起风。障泥炫荧
荧之彩霞，鞶缨绕煌煌之流虹。迅雷张其猛烈，疾电
助其威雄。泻甘澍以注下，卷拳毛之蒙茸。叠𪩘益翠，
巅崖增红。洞扉启厩闲之弘敞，莺声响和鸾之玲珑。
万骑仰观而辟易，群彝睨视而惊冲。至于岌嶪岿巍，
岧峣崷崒；或奔如惊，或骤若突。峻拔天脊，峭削风骨。
蓊蘙森爽，隐辚㠥郁。杳横亘于百里，拟长城之矹矹。
是宜拱帝京之尊严，障大藩以宁谧也。或有野老，诘
余而言曰：“子徒见其小而不穷其大，知其名而不究
其实，吾将为子陈之。”元黄肇分，氓生蚩蚩，若鱼若虫，
无识无知，聪明间出，命为君师，立一代之典章，成四
海之雍熙。嗟惟此邦，视为外彝。境荒荒而泯泯，水漫
漫而弥弥。姚姒置之不即顾问，商周鄙之不遑保釐。
俾昏迷而弗悟，竟风靡于侏𠌯。楚命庄𫏋，劈地远来，
自王于滇，顾瞻徘徊，君臣之分少定，天叙之典未谐。
汉武奋志，劳民费财，命张骞而远出，弭使节而虚回。
亦有孝宣，不务大体，慕神怪之慌惚，行禋祀之渎礼。
王褒驰驿而西上，仅致一奠而乃已。遗祠庙于嵒阿，
谩冥搜而远纪。唐畏嵯颠之跳梁，宋限大渡之涯涘。
元虽小康，亦何足齿。猗欤皇明，抚有万方。圣神文武，
巍巍堂堂。既底宁于华夏，遂有事于戎荒。命矫矫之
虎臣，挥天戈而奋扬。直指云南，扫除欃枪。截长鲸之
鬐鬣，刳妖狐之肺肠。显允黔宁，知勇忠良。威已施于
戡定，思复尽于胥匡。化强梗为礼义，变椎卉为冠裳。
揖让之风济济，弦诵之声琅琅。绍述前烈，适有惠襄招携贰以诚信，镕顽嚚以慈祥。国公继之，纲纪益张。
载平安南，功业弥昌。总制仁贤，淑旗绥章。来镇来临，
克柔克刚。致远人之尽服，迈前哲而有光。俾金马迥
然而特立，与碧鸡相对而相望。小姑息之宋元，陋怯
弱之汉唐。夫然后知皇明之盛德，冠古今而莫并；纪
昭靖之殊勋，垂悠久而不忘。余闻其言，拜跪叹嗟，遂
为之歌曰：“金马之旁兮，有稻有秔；金马之阳兮，有郭
有城。臣旬宣其善政兮，民勤事乎农耕。咸矢心而弗
渝兮，愿永享夫千万年之太平。”